CELEX: 32022R0977
Language: mt
Date: 2022-06-22 00:00:00
Title: Regolament ta’ Implimentazzjoni tal-Kummissjoni (UE) 2022/977 tat-22 ta’ Ġunju 2022 li jaċċetta żewġ talbiet għal trattament ta’ produttur esportatur ġdid fir-rigward tal-miżuri anti-dumping definittivi imposti fuq l-importazzjonijiet ta’ ħjut tal-poliesteri ta’ tenaċità għolja li joriġinaw mir-Repubblika tal-Poplu taċ-Ċina wara rieżami ta’ skadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill u li jemenda r-Regolament ta’ Implimentazzjoni tal-Kummissjoni (UE) 2017/325

24.6.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 167/55
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2022/977
         tat-22 ta’ Ġunju 2022
         li jaċċetta żewġ talbiet għal trattament ta’ produttur esportatur ġdid fir-rigward tal-miżuri anti-dumping definittivi imposti fuq l-importazzjonijiet ta’ ħjut tal-poliesteri ta’ tenaċità għolja li joriġinaw mir-Repubblika tal-Poplu taċ-Ċina wara rieżami ta’ skadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill u li jemenda r-Regolament ta’ Implimentazzjoni tal-Kummissjoni (UE) 2017/325
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (1) (ir-“Regolament bażiku”),
         Wara li kkunsidrat ir-Regolament ta’ Implimentazzjoni tal-Kummissjoni (UE) 2017/325 tal-24 ta’ Frar 2017 li jimponi dazju anti-dumping definittiv fuq l-importazzjonijiet ta’ ħjut b’saħħithom ħafna (high tenacity) ta’ poliesteri li joriġinaw mir-Repubblika tal-Poplu taċ-Ċina (2), u b’mod partikolari l-Artikolu 2 tiegħu,
         Billi,
         A.   MIŻURI FIS-SEĦĦ
         
                     (1)
                  
                  
                     Fid-29 ta’ Novembru 2010 il-Kunsill impona dazju anti-dumping definittiv fuq l-importazzjonijiet ta’ ħjut tal-poliesteri ta’ tenaċità għolja (“il-prodott ikkonċernat”) li joriġinaw mir-Repubblika tal-Poplu taċ-Ċina (“RPĊ”) permezz tar-Regolament ta’ Implimentazzjoni tal-Kunsill (UE) Nru 1105/2010 (3) (“ir-Regolament oriġinali”).
                  
               
                     (2)
                  
                  
                     Fis-26 ta’ Frar 2017, wara rieżami ta’ skadenza skont l-Artikolu 11(2) tar-Regolament bażiku, il-Kummissjoni estendiet il-miżuri tar-Regolament oriġinali għal ħames snin oħra permezz tar-Regolament ta’ Implimentazzjoni (UE) 2017/325.
                  
               
                     (3)
                  
                  
                     Fl-investigazzjoni li rriżultat fl-impożizzjoni tad-dazji anti-dumping (“l-investigazzjoni oriġinali”), il-kampjunar ġie applikat għall-investigazzjoni tal-produtturi esportaturi fir-RPĊ f’konformità mal-Artikolu 17 tar-Regolament bażiku. Il-produtturi esportaturi li kkooperaw mhux inklużi fil-kampjun huma elenkati fl-Anness tar-Regolament ta’ Implimentazzjoni (UE) 2017/325.
                  
               
                     (4)
                  
                  
                     Il-Kummissjoni imponiet rati individwali ta’ dazju anti-dumping li jvarjaw minn 0 % sa 9,8 % fuq l-importazzjonijiet tal-prodott ikkonċernat għall-produtturi esportaturi mir-RPĊ inklużi fil-kampjun. Għall-produtturi esportaturi li kkooperaw u li ma kinux inklużi fil-kampjun ġiet imposta rata ta’ dazju ta’ 5,3 %.
                  
               
                     (5)
                  
                  
                     Skont l-Artikolu 4 tar-Regolament oriġinali, il-Kummissjoni tista’ temenda l-anness ta’ dak ir-Regolament, billi tikkonċedi lil produttur esportatur ġdid ir-rata tad-dazju applikabbli għall-kumpaniji li kkooperaw u li mhumiex inklużi fil-kampjun, fejn kwalunkwe produttur esportatur ġdid fir-RPĊ jipprovdi evidenza biżżejjed lill-Kummissjoni li:
                     
                                 (a)
                              
                              
                                 ma jkunx esporta l-prodott ikkonċernat lejn l-Unjoni matul il-perjodu ta’ investigazzjoni li fuqu huma bbażati l-miżuri, jiġifieri mill-1 ta’ Lulju 2008 sat-30 ta’ Ġunju 2009 (“il-perjodu ta’ investigazzjoni oriġinali”) (“l-ewwel kundizzjoni NEPT”);
                              
                           
                                 (b)
                              
                              
                                 ma jkun relatat mal-ebda wieħed mill-esportaturi jew produtturi fir-RPĊ li huma soġġetti għall-miżuri anti-dumping imposti mir-Regolament oriġinali (“it-tieni kundizzjoni NEPT”); kif ukoll
                              
                           
                                 (c)
                              
                              
                                 ikun effettivament esporta lejn l-Unjoni l-prodott ikkonċernat wara li ntemm il-perjodu tal-investigazzjoni oriġinali jew ikun daħal f’obbligu kuntrattwali irrevokabbli biex jesporta kwantità sinifikanti lejn l-Unjoni (“it-tielet kundizzjoni NEPT”).
                              
                           
               B.   TALBIET GĦAL TRATTAMENT TA’ PRODUTTUR ESPORTATUR ĠDID
         
                     (6)
                  
                  
                     Il-kumpaniji Fujian Billion Polymerization Fiber Technology Industrial Co., Ltd. u Zhejiang Sanwei Material Technology Co., Ltd. (l-“applikanti”) ippreżentaw talba lill-Kummissjoni biex jingħataw trattament ta’ produttur esportatur ġdid (new exporting producer treatment, “NEPT”). L-applikanti ddikjaraw li huma ssodisfaw it-tliet kundizzjonijiet kollha stabbiliti fl-Artikolu 4 tar-Regolament oriġinali (“il-kundizzjonijiet NEPT”).
                  
               
                     (7)
                  
                  
                     Sabiex tiddetermina jekk l-applikanti ssodisfawx il-kundizzjonijiet biex jingħata NEPT, il-Kummissjoni l-ewwel bagħtet kwestjonarju lill-applikanti fejn talbet għal evidenza li turi li kienu jissodisfaw il-kriterji NEPT.
                  
               
                     (8)
                  
                  
                     Wara li analizzat it-tweġibiet għall-kwestjonarju, il-Kummissjoni talbet għal aktar informazzjoni u evidenza ta’ sostenn, u l-applikanti ppreżentawhom.
                  
               
                     (9)
                  
                  
                     Il-Kummissjoni fittxet li tivverifika l-informazzjoni kollha li qieset meħtieġa bil-għan li tiddetermina jekk l-applikanti kinux jissodisfaw il-kundizzjonijiet NEPT. Għal dan il-għan, il-Kummissjoni analizzat l-evidenza ppreżentata mill-applikanti fit-tweġibiet tagħhom għall-kwestjonarju, billi kkonsultat diversi bażijiet ta’ data online inkluża Orbis (4) u billi kkontroverifikat l-informazzjoni tal-kull kumpanija mal-informazzjoni disponibbli pubblikament fuq l-Internet. B’mod parallel, il-Kummissjoni infurmat ukoll lill-industrija tal-Unjoni dwar it-talba tal-applikanti u stednitha tipprovdi osservazzjonijiet f’każ ta’ bżonn. L-industrija tal-Unjoni ma ppreżentatx osservazzjonijiet fir-rigward tal-konformità tal-applikanti mal-kundizzjonijiet NEPT.
                  
               C.   ANALIŻI TAT-TALBIET
         
            Fujian Billion Polymerization Fiber Technology Industrial Co., Ltd. (“Billion”)
         
         
                     (10)
                  
                  
                     Fir-rigward tal-ewwel kundizzjoni NEPT, matul il-perjodu ta’ investigazzjoni oriġinali Billion ma kellha l-ebda kapaċità ta’ produzzjoni tal-ħjut industrijali u għalhekk ma esportatx lejn l-Unjoni. Billion investiet f’tali kapaċità ta’ produzzjoni mill-2019 ’il quddiem (5). Għalhekk, u fin-nuqqas ta’ kwalunkwe evidenza kuntrarja, l-applikant jissodisfa din il-kundizzjoni.
                  
               
                     (11)
                  
                  
                     Fir-rigward tat-tieni kundizzjoni NEPT, il-Kummissjoni stabbiliet li Billion ma hija relatata ma’ ebda produttur esportatur Ċiniż soġġett għall-miżuri anti-dumping oriġinali. Barra minn hekk, il-Kummissjoni eżaminat l-azzjonisti ta’ Billion u l-ebda wieħed minnhom ma hu soġġett għall-miżuri anti-dumping imposti mir-Regolament oriġinali. Għalhekk, l-applikant jissodisfa din il-kundizzjoni.
                  
               
                     (12)
                  
                  
                     Fir-rigward tat-tielet kundizzjoni NEPT, il-Kummissjoni stabbiliet li l-applikant esporta lejn l-Unjoni fl-2021, għalhekk wara l-perjodu ta’ investigazzjoni oriġinali. L-applikant ippreżenta fatturi, lista tal-kontenuti fl-imballaġġ, polza ta’ kargu u irċevuta tal-ħlas ta’ ordni li saret fl-2021 minn kumpaniji fil-Belġju u fin-Netherlands. Għalhekk, Billion tissodisfa din il-kundizzjoni.
                  
               
                     (13)
                  
                  
                     Għaldaqstant, Billion tissodisfa t-tliet kundizzjonijiet kollha biex tingħata NEPT u jenħtieġ li t-talba tiġi aċċettata. Konsegwentement, jenħtieġ li l-applikant ikun soġġett għal dazju anti-dumping għall-kumpaniji li jikkooperaw mhux inklużi fil-kampjun tal-investigazzjoni oriġinali.
                  
               
            Zhejiang Sanwei Material Technology Co., Ltd. (‘Sanwei’)
         
         
                     (14)
                  
                  
                     Fir-rigward tal-ewwel kundizzjoni NEPT, il-Kummissjoni stabbiliet li l-applikant tabilħaqq ma esportax lejn l-Unjoni matul il-perjodu ta’ investigazzjoni oriġinali peress li Sanwei twaqqfet f’Ottubru 2017. Għalhekk, u fin-nuqqas ta’ kwalunkwe evidenza kuntrarja, l-applikant jissodisfa din il-kundizzjoni.
                  
               
                     (15)
                  
                  
                     Fir-rigward tat-tieni kundizzjoni NEPT, il-Kummissjoni stabbiliet li Sanwei ma hi relatata ma’ ebda wieħed mill-produtturi esportaturi Ċiniżi li huma soġġetti għall-miżuri anti-dumping oriġinali. Barra minn hekk, il-Kummissjoni eżaminat l-azzjonisti ta’ Sanwei u l-ebda wieħed minnhom ma hu soġġett għall-miżuri anti-dumping imposti mir-Regolament oriġinali. Għalhekk, l-applikant jissodisfa din il-kundizzjoni.
                  
               
                     (16)
                  
                  
                     Fir-rigward tat-tielet kundizzjoni NEPT, il-Kummissjoni stabbiliet li l-applikant esporta lejn l-Unjoni fl-2021, wara l-perjodu ta’ investigazzjoni oriġinali. L-applikant ippreżenta fatturi, lista tal-kontenuti fl-imballaġġ, polza ta’ kargu u irċevuta tal-ħlas ta’ ordni li saret fl-2021 minn kumpanija fil-Ġermanja. Għalhekk, Sanwei tissodisfa din il-kundizzjoni.
                  
               
                     (17)
                  
                  
                     Għaldaqstant, Sanwei tissodisfa t-tliet kundizzjonijiet kollha biex tingħata NEPT u jenħtieġ li t-talba tiġi aċċettata. Konsegwentement, jenħtieġ li l-applikant ikun soġġett għal dazju anti-dumping għall-kumpaniji li jikkooperaw mhux inklużi fil-kampjun tal-investigazzjoni oriġinali.
                  
               D.   DIVULGAZZJONI
         
                     (18)
                  
                  
                     L-applikanti u l-industrija tal-Unjoni ġew infurmati bil-fatti essenzjali u l-kunsiderazzjonijiet skont liema tqies xieraq li tingħata r-rata tad-dazju anti-dumping applikabbli għall-kumpaniji li kkooperaw mhux inklużi fil-kampjun tal-investigazzjoni oriġinali lil Fujian Billion Polymerization Fiber Technology Industrial Co., Ltd. u lil Zhejiang Sanwei Material Technology Co., Ltd.
                  
               
                     (19)
                  
                  
                     Il-partijiet ingħataw il-possibbiltà li jippreżentaw osservazzjonijiet. Ma waslet l-ebda osservazzjoni.
                  
               
                     (20)
                  
                  
                     Dan ir-Regolament huwa f’konformità mal-opinjoni tal-Kumitat stabbilit mill-Artikolu 15(1) tar-Regolament (UE) 2016/1036.
                  
               ADOTTAT DAN IR-REGOLAMENT:
         
            Artikolu 1
            Il-kumpaniji segwenti għandhom jiżdiedu mal-lista ta’ produtturi esportaturi mir-Repubblika tal-Poplu taċ-Ċina fl-Anness tar-Regolament ta’ Implimentazzjoni (UE) 2017/325:
            
                        Kumpanija
                     
                     
                        Kodiċi addizzjonali TARIC
                     
                  
                        Fujian Billion Polymerization Fiber Technology Industrial Co., Ltd.
                     
                     
                        A977
                     
                  
                        Zhejiang Sanwei Material Technology Co., Ltd.
                     
                     
                        A977
                     
                  
         
            Artikolu 2
            Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-22 ta’ Ġunju 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 176, 30.6.2016, p. 21.
         
            (2)  ĠU L 49, 25.2.2017, p. 6.
         
            (3)  ĠU L 315, 1.12.2010, p. 1.
         
            (4)  Orbis huwa fornitur globali tad-data ta’ informazzjoni korporattiva li jkopri aktar minn 220 miljun kumpanija madwar id-dinja. Prinċipalment jipprovdi informazzjoni standardizzata dwar kumpaniji privati u strutturi korporattivi.
         
            (5)  https://www.oerlikon.com › ecoma › files › 2020-07_OBA_Billion_IDY_en.pdf